Vergadering met polisiehoof gevra ná rits plaasmoordeArgieffoto (Foto: Elmond jiyane/GCIS) Mpumalanga Landbou (ML) het ’n dringende vergadering met lt.genl. Semakaleng Daphney Manamela, provinsiale polisiekommissaris, en haar bestuurspan aangevra in ’n poging om landelike veiligheid in die provinsie op te skerp. Die versoek volg nadat die veiligheidsituasie in die provinsie erg agteruitgegaan het, met minstens vyf mense wat die afgelope twee weke op plase in die provinsie vermoor is. Dít sluit in die onlangse moord op Etienne du Toit, ŉ makadamiaboer van Mbombela, en die veearts dr. Jesse Coleman van Delmas. “Ons moet oplossings vind vir die toename in plaasmoorde op landbouprodusente en ons benodig dringend buitengewone optrede deur ons polisie om hierdie plaag onder beheer te bring,” sê Tommy Ferreira, president van ML. “Van plase tot dorpe en voorstede – Suid-Afrikaners voel nie veilig in die provinsie nie, en die statistieke wat deur ons polisiediens aangebied word, bevestig net dat ons vrese geregverdig is.” Plaasaanvalle en -moorde is ongetwyfeld aan die toeneem terwyl die mees onlangse misdaadstatistieke ŉ jaar-tot-jaar-toename in moord, poging tot moord en roof met verswarende omstandighede toon. Ferreira sê die provinsie se boeregemeenskap is nie net in gevaar nie, maar “die immer teenwoordige bedreiging van gewelddadige misdaad in die provinsie hou ŉ wesenlike bedreiging vir die provinsie se voedselsekerheid in”. Hy sê die organisasie se lede is naby breekpunt weens die opbou van frustrasies en emosies en dit sal moeilik wees om te bestuur indien iets drasties nie gedoen word om die geweld in boerderygebiede aan bande te lê nie.